Sergej Lomanov

For sønnen med samme navn, se Sergej Lomanov jr.
 
Sergej Ivanovitsj Lomanov (russisk: Сергей Иванович Ломанов, født 22. mai 1957 i Krasnojarsk) er en russisk tidligere bandyspiller og trener. Han regnes for å være en av de beste bandyspillerne gjennom tidene.

Lomanov er født og oppvokst i Krasnojarsk i Sibir, og han spilte for byens klubb Jenisej fra 1973 til 1989. Lomanov ledet Jenisej til samtlige ti sovjetiske mesterskap på 1980-tallet, og han ble verdensmester for Sovjetunionen fem ganger (1977, 1979, 1985, 1989 og 1991). Han vant dessuten Europacupen seks ganger samt klubbturneringen Bandy World Cup tre ganger.

I 1989, da jernteppet var i ferd med å falle, flyttet han til Sverige og spilte seks sesonger for IK Sirius i Uppsala. Etter karrieren ble Lomanov trener, og han har trent Jenisej til russisk mesterskap i 2001 og til seier i Europacupen samme år. Han var assistenttrener da Russland vant VM i 2007. I 2008 ble han igjen hovedtrener for Jenisej.

Lomanov scoret 183 ganger for det Sovjetiske landslaget, noe som er overlegen rekord. 56 av målene kom i verdensmesterskap. Sønnen Sergej Lomanov jr. er også en meget merittert bandyspiller. Han spiller for Jenisej og er russisk mester og verdensmester en rekke ganger.

Referanser 

Russiske bandyspillere
Sovjetiske bandyspillere
Personer fra Krasnojarsk
Fødsler i 1957